Tarybos reglamentas (EB) Nr. 2092/2000
2000 m. rugsėjo 28 d.
draudžiantis importuoti Atlanto melsvuosius tunus (Thunnus thynnus), kurių kilmės šalys - Belizas, Hondūras ir Pusiaujo Gvinėja
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 133 straipsnį,
atsižvelgdama į Komisijos pasiūlymą,
kadangi:
(1) Žuvų ištekliai yra išsenkantys gamtiniai ištekliai, ir juos būtina apsaugoti biologinės pusiausvyros ir visuotinio maisto saugumo sumetimais.
(2) Tarptautinė komisija dėl Atlanto tuno apsaugos (ICCAT), kurios Susitariančiąja Šalimi yra ir Europos bendrija, 1994 m. priėmė veiksmų planą, kad būtų užtikrintas Atlanto melsvųjų tunų apsaugos programos efektyvumas, o 1996 m. - rekomendaciją dėl melsvųjų tunų ir šiaurės Atlanto kardžuvių žvejybos, kad būtų užtikrinta efektyvi Atlanto melsvųjų tunų apsauga ir jos vykdymas.
(3) ICCAT Susitariančios Šalys, kurių žvejai priversti mažinti Atlanto melsvųjų tunų sugavimus, gali efektyviai valdyti minėtas atsargas, jeigu visos ne ICCAT šalys bendradarbiaus su ICCAT ir laikysis jos apsaugos ir valdymo priemonių.
(4) ICCAT pripažino Belizą, Hondūrą ir Pusiaujo Gvinėją šalimis, kurių laivai žvejoja Atlanto melsvuosius tunus pažeisdami organizacijos priemones, skirtas apsaugoti šias rūšis, savo išvadas pagrįsdami duomenimis apie žuvų sugavimus, prekybą ir laivų stebėjimą.
(5) Veiksmai, kurių ėmėsi ICCAT, kad šios trys šalys laikytųsi Atlanto melsvųjų tunų apsaugos ir valdymo priemonių, nedavė jokių rezultatų.
(6) ICCAT nurodė Susitariančioms Šalims imtis atitinkamų priemonių ir toliau drausti importą iš Belizo ir Hondūro bei uždrausti bet kokį Atlanto melsvųjų tunų produktų importą iš Pusiaujo Gvinėjos; šios priemonės bus panaikintos, kai tik bus nustatyta, kad šios šalys savo žvejybai taiko ICCAT priemones; dėl to šias priemones turi įgyvendinti Bendrija, turinti išimtinę kompetenciją šiuo klausimu.
(7) ICCAT pripažino, kad pagerėjo bendradarbiavimas su Panama Atlanto melsvųjų tunų apsaugos srityje; metiniame savo posėdyje 1999 m. ICCAT rekomendavo panaikinti bet kokį importo draudimą, kurį sutarties šalys taikė Panamai dėl Atlanto melsvųjų tunų produktų.
(8) Būtina panaikinti Reglamentą (EB) Nr. 1435/98 [1], draudžiantį melsvųjų tunų ir jų produktų importą iš Belizo, Hondūro ir Panamos.
(9) Šios priemonės atitinka Bendrijos įsipareigojimus, kylančius iš kitų tarptautinių susitarimų,
PRIĖMĖ ŠĮ REGLAMENTĄ:
1 straipsnis
1. Atlanto melsvųjų tunų (Thunnus thynnus), klasifikuojamų KN kodų ex03019990, 03023911, 03023991, 03034921, 03034923, 03034929, ex03034990, ex03041038, ex03041098, ex03042045, ex03049097, ex03052000, ex03053090, ex03054980, ex03055990, ex03056990, ex16041411, ex16041416, ex16041418, ir ex16042070 subpozicijose, kurių kilmės šalys - Belizas, Hondūras ir Pusiaujo Gvinėja, išleidimas į laisvą apyvartą Bendrijoje yra draudžiamas.
2. 1 dalyje minėtų produktų iškrovimas tranzito Bendrijoje tikslu draudžiamas.
2 straipsnis
Šis reglamentas netaikomas 1 straipsnio 1 dalyje nurodytiems produktams, kurių kilmės šalis Pusiaujo Gvinėja, jeigu kompetentingoms nacionalinėms valdžios institucijoms pateikiamas pakankamas įrodymas, kad šie produktai reglamento įsigaliojimo dieną jau buvo gabenami į Bendrijos teritoriją, ir jeigu jie išleidžiami į laisvą apyvartą ne vėliau kaip per 14 dienų nuo tos dienos.
3 straipsnis
Reglamentas (EB) Nr. 1435/98 panaikinamas.
4 straipsnis
Šis reglamentas įsigalioja septintą dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2000 m. rugsėjo 28 d.